Voluntarii UE pentru ajutor umanitar sunt resortisanți ai statelor membre ale UE și resortisanți ai țărilor terțe, având reședința legală într-unul dintre statele membre ale UE. Rata de participare pe naționalități a voluntarilor în 2019 rămâne constantă. Până în prezent, au luat parte la inițiativă voluntari din 24 de state membre, cei mai mulți venind din Italia, Spania și Franța, după cum se vede în graficul de mai jos.

De la lansarea inițiativei, au fost publicate 205 misiuni de voluntariat online, dintre care 62 în 2019. Printre sarcinile solicitate cel mai frecvent se numără traducerea, corectarea finală și designul grafic.

Exemple de misiuni de voluntariat din cadrul proiectelor puse în aplicare în 2019

Proiectul „Voluntari pentru ajutor umanitar în acțiune: Provocări și oportunități” reunește două organizații de trimitere din Franța și din Slovacia care colaborează pentru a detașa pe teren 18 voluntari UE pentru ajutor umanitar în cadrul operațiunilor de ajutor umanitar desfășurate în nouă organizații de primire din Albania, Maroc, Algeria, Ecuador, Georgia și Turcia. În Albania, proiectul oferă servicii nutriționale grupurilor vulnerabile, precum copiii, persoanele aflate în dificultate și persoanele cu afecțiuni cronice din localitatea Tirana.

Un voluntar debutant al UE pentru ajutor umanitar care lucrează în domeniul nutriției scrie despre rolul său în Albania unde a condus ateliere privind bunele practici nutriționale pentru copii și tineri adulți cu dizabilități: „Pe parcursul misiunii mele de voluntariat ca dietetician am avut ocazia să lucrez cu diferite centre și școli. O dată pe săptămână merg la centrul „Fmijet e Botes ne Shqiperi” care găzduiește 10 copii după școală și la centrul „Fononacioni Ndihmoni Jetten” în Prush care are grijă de tinerii adulți cu dizabilități, inclusiv de un grup aparte care învață să devină cât mai independenți posibil. Am avut ocazia să creez legături cu aceste două grupuri și să organizez ateliere despre educația nutrițională.”

( https://webgate.ec.europa.eu/echo/eu-aid-volunteers_en/nutritional-education-food-pyramid_en )

În cadrul proiectului „Voluntari UE pentru ajutor umanitar în vederea rezilienței și a capacității de reacție a comunităților vulnerabile prin activități de detașare pe teren și de consolidare a capacităților”, organizațiile de trimitere din Italia și din Spania colaborează în calitate de parteneri pentru a detașa pe teren 32 de voluntari în 13 țări din afara Europei.

Un voluntar debutant al UE pentru ajutor umanitar detașat în Filipine scrie despre experiența sa ca voluntar UE pentru ajutor umanitar în logistică. De la erupția vulcanului Taal, activitățile sale se axează pe coordonarea logistică a operațiunilor de intervenție în caz de urgență în zonă:

„În momentul de față implementăm mai multe proiecte legate de adăposturi, apă, salubrizare și igienă, precum și transferuri de bani, după o serie de cutremure care au avut loc în ultimele săptămâni. Pe parcursul acestor doua luni, a avut loc, de asemenea, și un taifun puternic, Kammuri, al 20-lea în acest an, dar, din fericire, nu a fost atât de puternic precum se preconizase. Se pare că nu se înșală atunci când spun că aceste luni sunt întotdeauna aglomerate!”